b'\n_START_ARTICLE_\nRed Dead Redemption\n_START_SECTION_\nSiu\xc5\xbeetas\n_START_PARAGRAPH_\n\xe2\x80\x9eRed Dead Redemption\xe2\x80\x9c veiksmas vyksta pramanytose JAV Laukini\xc5\xb3 vakar\xc5\xb3 ir Meksikos vietov\xc4\x97se. Pagrindinis herojus D\xc5\xbeonas Marstonas kadaise buvo bandit\xc5\xb3 gaujos narys, ta\xc4\x8diau buvo su\xc5\xbeeistas, gaujos apleistas ir pasitrauk\xc4\x97 i\xc5\xa1 \xe2\x80\x9ebiznio\xe2\x80\x9c. Vyriausyb\xc4\x97s agentai po to j\xc4\xaf surado ir mainais \xc4\xaf gyvenim\xc4\x85 kartu su \xc5\xa1eima pareikalavo D\xc5\xbe. Marstono sumed\xc5\xbeioti jo buvusios gaujos narius, kurie suk\xc5\xabr\xc4\x97 savo atskiras gaujas ir toliau pl\xc4\x97\xc5\xa1ikauja. Veiksmas prasideda 1911 m. D\xc5\xbe Marstonui atvykus \xc4\xaf Laukini\xc5\xb3 vakar\xc5\xb3 Armadilo miestel\xc4\xaf susitikti su buvusiu bendru Biliu Vilkinsonu, ta\xc4\x8diau prie \xc5\xa1iojo b\xc5\xabstin\xc4\x97s jis pa\xc5\xa1aunamas. D\xc5\xbe Marstonas i\xc5\xa1gelb\xc4\x97jamas pro \xc5\xa1al\xc4\xaf va\xc5\xbeiavusios Boni Makfarlen ir su vietos mar\xc5\xa1alu ir kit\xc5\xb3 gyventoj\xc5\xb3 parama turi susikauti su \xc4\xafvairiais banditais, bei gal\xc5\xb3 gale \xe2\x88\x92 su savo buvusiais s\xc4\x97brais.\n_START_SECTION_\nMechanika\n_START_PARAGRAPH_\n\xc5\xbdaidimo veiksmas vyksta 3D kompiuterin\xc4\x97s grafikos aplinkoje valdant pagrindin\xc4\xaf heroj\xc5\xb3 D\xc5\xbe. Marston\xc4\x85 i\xc5\xa1 tre\xc4\x8diojo asmens perspektyvos. Po Laukinius vakarus herojus gali jud\xc4\x97ti p\xc4\x97s\xc4\x8diomis, su \xc5\xbeirgu arba \xc5\xbeirgais traukiamu ve\xc5\xbeimu. \xc5\xbdaidimo eigoje \xc5\xa1audomasi su banditas, veikia priedangos sistema, kai herojus gali slapstytis u\xc5\xbe tvor\xc5\xb3, akmen\xc5\xb3 nuo prie\xc5\xa1i\xc5\xa1kos ugnies. \xc5\xbdaidime yra laiko sul\xc4\x97tinimo galimyb\xc4\x97 (Dead-Eye), kad D\xc5\xbe. Marstonas gali tiksliau nusitaikyti \xc4\xaf prie\xc5\xa1inink\xc5\xb3 k\xc5\xabno dalis. I\xc5\xa1 nukaut\xc5\xb3 bandit\xc5\xb3 galima rinkti pinigus, \xc5\xa1ovinius. U\xc5\xbe \xc4\xafvykdytas \xc5\xa1alutines misijas suteikiami pinigai, auga herojaus garb\xc4\x97s (Honor) ir \xc5\xa1lov\xc4\x97s (Fame) statistiniai duomenys, kurie lemia, kaip su herojumi elgiasi miesteli\xc5\xb3 gyventojai. Miesteliuose herojus gali pirkti ginklus, \xc5\xa1ovinius, sveikatingumo porcijas, lo\xc5\xa1ti pokeriu ir kitus mini\xc5\xbeaidimus, priimti misijas._NEWLINE_\xc5\xbdaidime yra \xc4\xafvesta keletas daugelio \xc5\xbeaid\xc4\x97j\xc5\xb3 (iki 16) \xc5\xbeaid\xc5\xbeiam\xc5\xb3 scenarij\xc5\xb3, kuriuos \xc5\xbeaisdami \xc5\xbeaid\xc4\x97jai gali pasiskirstyti \xc4\xaf kovojan\xc4\x8dias tarpusavyje ar kovojan\xc4\x8dias kartu (Co-op) grupes. Pl\xc4\x97tinyje \xe2\x80\x9eUndead Nightmare\xe2\x80\x9c \xc5\xbeaidimo veiksmas modifikuotas \xc4\xaf D\xc5\xbe. Marstono kovas su zombiais, atitinkamai pakoreguotas siu\xc5\xbeetas.'